La UCI Women's Team, la màxima categoria del ciclisme en ruta a nivell mundial que organitza la Unió Ciclista Internacional (UCI), comptarà per primera vegada aquest 2019 amb el primer equip català femení.
Es tracta del Massi-Tactic UCI Women's Team, un equip del Club Ciclista Baix Ter, de Torroella de Montgrí, que hi debutarà amb 11 corredores de tot l'Estat, cinc d'elles catalanes.
Avui s'ha fet la presentació de l'equip, a la seu de Tactic Sport, de Bescanó, amb la presència del representant territorial de l'Esport a Girona, Josep Pujols.
El club empordanès, que fins la temporada passada només prenia part en proves de la Copa d'Espanya i de la Copa Catalana, competirà a partir del febrer en algunes curses per carretera de la UCI WorldTour, el primer nivell, i del Calendari UCI Femení, el següent esglaó.
A la UCI Women's Team hi han pres part els darrers anys, en clau estatal, equips de Madrid, País Basc i Castella i Lleó i aquest cop, de manera inèdita, també hi traurà el cap un conjunt de Catalunya.
Per competir a les curses de la categoria elit de la UCI WorldTour s'ha d'estar classificat entre els 15 millors del rànquing o comptar amb invitacions extres.
En ser un equip novell, les gironines encara han d'estrenar el caseller de punts del rànquing, però tenen opcions molt altes d'anar convidades a les dues proves que tindran lloc en terreny estatal: al maig, a l'Emakumeen Euskal Bira, de Biscaia, i, al setembre, a la Madrid Challenge by La Vuelta.
A més, no deixaran de banda les proves de la Copa d'Espanya (Eibar, Almeria, Noja, Dos Hermanas, Balmaseda, Burgos i Estella) i de la Copa Catalana, sumant en totes les competicions una vintena de participacions.
El Massi-Tactic (proveïdors de les bicicletes i de la roba) estarà format per un bloc de ciclistes d'entre 18 i 34 anys procedents de Barcelona, Lleida, Tarragona, Illes Balears, València, Madrid, Cadis i Àvila.
Tot i ser un nouvingut a la UCI Women's Team, el club comptarà amb ciclistes que ja han pedalat per aquesta categoria, com López, Ripoll, Escursell, Aznar i Llabrés.
Participacions en Campionats del Món i en els Jocs Olímpics de la Joventut, títols i podis en Campionats i Copes d'Espanya, i presències amb la selecció espanyola formen part de la trajectòria de les ciclistes del Massi-Tactic UCI Women's Team.
Només Mireia Benito i Marina Isan són les corredores de l'equip que ja estaven vinculades en el Catema-Baix Ter la temporada passada.
La direcció esportiva estarà encapçalada per Àngel González, l'alma mater, i Jose Pedrero i el cos tècnic el completarà el mecànic Ismael López.
A cada cursa de les proves estatals de la UCI hi prendran part set ciclistes de l'equip, mentre que en les de la Copa d'Espanya, integrada per sis jornades, hi correran totes onze.
El Baix Ter, fundat el 1990, va crear el seu primer equip femení ara fa vuit anys per donar projecció a tres noies de l'entitat que deixaven l'etapa de formació.
Aquesta iniciativa va tenir molt bona acollida i la temporada passada comptaven amb 23 ciclistes catalanes, balears i aragoneses.
Tot i la creació de l'equip UCI, el club empordanès seguirà apostant pel creixement del planter i comptarà amb un segon equip amateur que participarà en proves territorials.
Dins de l'estructura actual, el Baix Ter compta amb un centenar de corredors i corredores, el 70 per cent dels quals, menors de 18 anys.
Al darrere, compten amb el suport de 230 socis que participen activament durant l'any en les diferents activitats que s'organitzen.
Josep Pujols ha confessat que "aquest somni s'ha fet realitat.
El Baix Ter fa una bona feina en el ciclisme femení i aquest treball de la base es veu reflectit en un equip UCI.
El primer objectiu era arrencar, però segur que competireu –dirigint-se a les corredores- i ens donareu més d'una alegria.
Us avalem perquè creixeu i doneu una bona imatge de l'esport a Catalunya fora de les nostres terres".
Per la seva banda, Carles Salgas, diputat d'Esports de la Diputació de Girona, reconeixia "la gran trajectòria del club en els últims anys amb l'escola femenina.
Tenim clubs i entitats que treballen en l'esport femení.
Sense les persones que hi creuen, com l'Àngel (González) i en Sergi (Güell) no seria possible.
Per a Joaquim Vilaplana, president de la Federació Catalana de Ciclisme, aquest equip "marca un inici que espero que tingui continuïtat.
No és fàcil tirar endavant un projecte com aquest.
Conec la trajectòria del Baix Ter, en l'apartat femení és un referent dins del ciclisme espanyol, ha donat oportunitats a moltes noies i ha evolucionat, amb un treball seriós i ferm".
Mentrestant, Josep Maria Rufí, alcalde de Torroella de Montgrí, ha remarcat que "el Baix Ter aviat complirà els 30 anys, té una base social de socis que practiquen el ciclisme i ajuden al poble.
Pel que fa al club, Sergi Güell, president del CC Baix Ter, ha explicat que "estem molt orgullosos, som l'únic equip UCI català en totes les modalitats de ciclisme.
L'any passat vam participar a la Setmana Ciclista Valenciana i a la Durango-Durango i vam veure que havíem de fer un pas endavant.
Portem 10 mesos treballant per fer-ho realitat".
Com a portaveu de les ciclistes, Mireia Benito, que ja estava a l'entitat, recorda que Àngel González, codirector esportiu, li havia parlat "d'un projecte que serà molt gran i engrescador.
No ha estat fàcil, hi ha hagut una gran inversió de temps i tenim una il·lusió infinita.
L'aposta pel ciclisme i l'esport femení no és fàcil en aquesta societat".